text: BUPL får kvindelig formand fra Esbjerg
  22 november 2014 kl. 14.24
  Der var kampvalg i eftermiddag om formandsposten i BUPL. Ny formand bliver Elisa Rimpler Bergmann fra Esbjerg.
  Elisa Bergmann fik 151 stemmer, mens modkandidaten Allan Baumann fik 82 stemmer.
  - Jeg er rigtig glad for den tillid, som kongressen har vist mig. Nu glæder jeg mig til at komme i gang med at arbejde for medlemmerne, siger Elisa Rimpler Bergmann. 
  Hun vil i første omgang arbejde for, at politikerne på Christiansborg sætter mere fokus på normeringer og vilkårene for det pædagogiske arbejde.
  Børne- og Ungdomspædagogernes Landsforbund BUPL blev oprettet i 1973, hvor de tre landsdækkende foreninger Dansk Barneplejeråd, Dansk Børnehaveråd og Foreningen af fritidspædagoger, blev slået sammen til ét forbund. 
  Efter sammensmeltningen i 1973 var der ca. 6.000 medlemmer.
  I dag har BUPL 65.000 medlemmer.
  